CELEX: 22021D2216
Language: sl
Date: 2021-11-26 00:00:00
Title: Sklep št. 2/2021 Pridružitvenega sveta EU-Jordanija z dne 26. novembra 2021 o dogovoru o podaljšanju veljavnosti prednostnih nalog partnerstva EU-Jordanija [2021/2216]

14.12.2021   
               
               
                  SL
               
               
                  Uradni list Evropske unije
               
               
                  L 447/12
               
            
         SKLEP št. 2/2021 PRIDRUŽITVENEGA SVETA EU-JORDANIJA
         z dne 26. novembra 2021
         o dogovoru o podaljšanju veljavnosti prednostnih nalog partnerstva EU-Jordanija [2021/2216]
         PRIDRUŽITVENI SVET EU-JORDANIJA JE –
         ob upoštevanju Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani ter Hašemitsko republiko Jordanijo na drugi,
         ob upoštevanju naslednjega:
         
                     (1)
                  
                  
                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi (1) (v nadaljnjem besedilu: Sporazum) je bil podpisan 24. novembra 1997, veljati pa je začel 1. maja 2002.
                  
               
                     (2)
                  
                  
                     Pridružitveni svet je na podlagi člena 91 Sporazuma pooblaščen za sprejemanje ustreznih odločitev za namene doseganja ciljev Sporazuma.
                  
               
                     (3)
                  
                  
                     V členu 101 Sporazuma je določeno, da pogodbenice sprejmejo vse splošne ali posebne ukrepe za izpolnjevanje svojih obveznosti iz Sporazuma ter poskrbijo za doseganje ciljev iz Sporazuma.
                  
               
                     (4)
                  
                  
                     Pridružitveni svet se je s svojim Sklepom št. 1/2016 (2) dogovoril o prednostnih nalogah partnerstva EU-Jordanija za obdobje 2016–2018, s katerimi naj bi utrdili partnerstvo ter podprli in okrepili odpornost in stabilnost Jordanije, hkrati pa obravnavali tudi posledice dolgotrajnega konflikta v Siriji.
                  
               
                     (5)
                  
                  
                     Pridružitveni svet je s svojim Sklepom št. 1/2018 (3) sklenil, da se prednostne naloge partnerstva EU-Jordanija podaljša do 31. decembra 2020.
                  
               
                     (6)
                  
                  
                     Strani sta se z izmenjavo pisem dogovorili, da bi bilo treba veljavnost prednostnih nalog partnerstva EU-Jordanija kot vodilnega dokumenta za utrditev partnerstva podaljšati do sprejetja novih posodobljenih prednostnih nalog partnerstva.
                  
               
                     (7)
                  
                  
                     V členu 10 poslovnika Pridružitvenega sveta je določena možnost sprejemanja sklepov po pisnem postopku v obdobjih med sejami, če se obe pogodbenici s tem strinjata –
                  
               SPREJEL NASLEDNJI SKLEP:
         
            Člen 1
            Pridružitveni svet po pisnem postopku sklene, da se veljavnost prednostnih nalog partnerstva EU-Jordanija, priloženih Sklepu št. 1/2016 Pridružitvenega sveta, podaljša, dokler Pridružitveni svet ne sprejme novih posodobljenih prednostnih nalog partnerstva.
         
         
            Člen 2
            Ta sklep začne veljati na dan sprejetja.
         
         
            V Bruslju, 26. novembra 2021
            
               
                  Za Pridružitveni svet EU-Jordanija
               
               
                  predsednik
               
               Ayman SAFADI
            
         
         
            (1)  UL L 129, 15.5.2002, str. 3.
         
            (2)  Sklep št. 1/2016 Pridružitvenega sveta EU-Jordanija z dne 19. decembra 2016 o prednostnih nalogah partnerstva EU-Jordanija (UL L 355, 24.12.2016, str. 31).
         
            (3)  Sklep št. 1/2018 Pridružitvenega sveta EU-Jordanija z dne 12. decembra 2018 o dogovoru o dveletnem podaljšanju prednostnih nalog partnerstva EU-Jordanija (UL L 8, 10.1.2019, str. 34).